ຄອບຄົວລູກເຮືອເກົາຫລີໃຕ້ ທີ່ຖືກໂຈນທະເລຈັບໄປ ຮ້ອງຂໍ ຄວາມຊ່ວຍເຫລືອ 
ລູກເຮືອບັນທຸກນໍ້າມັນເກົາຫລີໃຕ້ ສີ່ຄົນ ໄດ້ຖືກໂຈນທະເລ ໂຊມາເລຍ ຈັບໄວ້ເປັນໂຕປະກັນ ຕັ້ງແຕ່ເດືອນພະຈິກ ປີ 2011.
ບັນດາຄອບຄົວຂອງ ພວກລູກເຮືອເກົາຫລີໃຕ້ ສີ່ຄົນ ທີ່ໄດ້ຖືກ ໂຈນທະເລໂຊມາເລຍ ຈັບໄປເປັນໂຕປະກັນ ໃນປີແລ້ວນີ້ ໄດ້ ວິງວອນຮ້ອງຂໍຄວາມຊ່ວຍເຫລືອ ໃຫ້ມີການໂຕປ່ອຍເຂົາເຈົ້າ ລູກເຮືອເກົາຫລີໃຕ້ເຫລົ່ານັ້ນ ແມ່ນຮວມຢູ່ໃນກຸ່ມລູກເຮືອກໍາ ປັ່ນບັນທຸກນໍ້າມັນ  ທີ່ໄດ້ຖືກຈັບໄປໃນວັນທີ 30 ເມສາ 2011 ໃນຂະນະທີ່ກໍາລັງເດີນທາງຈາກປະເທດເຄັນຢາ ໄປຍັງມາເລເຊຍ ພວກໂຈນທະເລ ໄດ້ປ່ອຍໂຕລູກເຮືອສ່ວນ ໃຫຍ່ ຫລັງຈາກເຈົ້າຂອງເຮືອບັນທຸກນໍ້າມັນ ຊຶ່ງເປັນຊາວສິງ ກະໂປ ໄດ້ຈ່າຍຄ່າໄຖ່ ທີ່ມີລາຍງານວ່າ ຕົກເປັນຈໍານວນເງິນ 6 ລ້ານໂດລານັ້ນ ບັນດາສະມາຊິກຄອບຄົວຂອງຊາວເກົາຫລີໃຕ້ທັງສີ່ ໄດ້ອອກ ມາກ່າວ ຕໍ່ກອງປະຊຸມນັກຂ່າວ ເປັນຄັ້ງທໍາອິດ ໃນວັນຈັນມື້ນີ້ ຫລັງຈາກທີ່ໄດ້ມິດງຽບຢູ່ ໃນລະຫວ່າງທີ່ ລັດຖະບານແລະເຈົ້າຂອງເຮືອເຮັດວຽກ ເພື່ອປົດປ່ອຍຜູ້ທີ່ຍັງຖືກຈັບໄວ້ເປັນໂຕປະກັນນັ້ນ ສື່ມວນຊົນເກົາຫລີໃຕ້ ໄດ້ເປີດເຜີຍຂ່າວນີ້ອອກມາ ໃນເດືອນແລ້ວນີ້ ຫລັງຈາກທີ່ໄດ້ມິດງຽບ ບໍ່ໄດ້ລາຍງານຂ່າວໃດໆ ຕາມຄໍາຂໍຮ້ອງຂອງກະຊວງການຕ່າງປະເທດ ຫລັງຈາກການພະຍາຍາມຊ່ວຍເຫລືອພວກໂຕປະກັນ ໄດ້ປະສົບກັບຄວາມລົ້ມແຫລວ ໃນເດືອນພະຈິກ ປີກາຍນີ້ ບັນດາຄອບຄົວກ່າວໃນຄໍາຖະແຫລງໃນວັນຈັນມື້ນີ້ວ່າ ການດໍາເນີນຄວາມພະຍາຍາມເພື່ອປ່ອຍໂຕພວກລູກເຮືອ ແມ່ນບໍ່ໄດ້ຜົນໃດໆເລີຍ ຊຶ່ງເຮັດໃຫ້ເຂົາເຈົ້າຕ້ອງໄດ້ທໍາການຕັດສິນໃຈ “ອັນຍາກລໍາບາກ” ເພື່ອຮຽກຮ້ອງຂໍຄວາມຊ່ວຍເຫລືອຈາກ ລັດຖະບານ ແລະປະຊາຊົນເກົາຫລີໃຕ້ ພວກຄວບຄົວກ່າວວ່າ ເຂົາເຈົ້າບໍ່ໄດ້ຮັບຄໍາຂ່າວໃດໆເລີຍ ກ່ຽວກັບສະພາບການຂອງພວກລູກເຮືອທັງສີ່ ນາງ Lee Ji-sun ລູກສາວຂອງ Lee Sang-hoo ນຶ່ງໃນຈໍານວນນັ້ນ ໄດ້ສະແດງຄວາມໂສກເສົ້າເປັນຫ່ວງ ກ່ຽວກັບສຸຂະພາບຂອງພໍ່ລາວ ຫລັງຈາກຖືກກັກໂຕມາເປັນເວລາ ປີເຄິ່ງ